정조 4년
庚子九月二十日辰時。上御宣政殿。大臣備局堂上引見入侍時。領議政金尙喆。左議政徐命善。右議政李徽之。戶曹判書金華鎭。開城留守鄭好仁。禮曹判書徐有慶。刑曹判書李性源。行副司直李柱國李敬懋徐有寧。禮曹參判鄭一祥。戶曹參判鄭民始。大司諫李崇祜。掌令柳雲羽。持平呂萬永。正言李義存。修撰林濟遠。同副承旨金宇鎭。假注書曺喜有。事變假注書崔守忱。記事官徐龍輔李集斗。以次進伏訖。上曰。今日賓對。禁將旣書進字。不爲入侍。何也。尙喆曰。聞昨日嚴敎之後。分義惶悚。雖不敢懸病。亦不敢晏然入侍。方待闕外云矣。上曰。以問啓批答之不下然乎。尙喆曰。然矣。上曰。問啓批答。以知道頒布。俾開入侍之路。尙喆等進前曰。日間聖體。若何。上曰。一樣矣。尙喆曰。王大妃殿症候。若何。上曰。一樣矣。尙喆曰。惠慶宮氣候。若何。上曰。一樣矣。上曰。近來禁將事。誠駭然矣。姑觀今日處義。若復如前。則予欲處分。而雖以向日筵中事言之。踞床小避之說。苟有嚴畏之心。豈敢肆然仰奏乎。固已萬萬可駭。而再昨習陣之無端懸頉。抑何意思。旣稱待罪。偃臥私次。又何道理。武將之驕慢何限。而至於此將臣。則無一可取。兜攬至此。不思小心之義。徒售慢蹇之習。揆以事體。極爲駭然。尙喆曰。果然矣。上曰。禁將如入闕。卽爲入侍。守忱承命偕入。上曰。禁將旣已入侍。予不欲索言。而入侍罷後。大臣以俄者筵敎。詳細誨諭。可也。尙喆曰。聖節不遠。臣民慶忭。曷有其極。而第念聖節稱賀。國朝已行之例也。而臨御以來。一未行焉。此雖出於撝謙之聖德。臣等抑鬱。當如何哉。今年則勉循群情。特擧賀儀。不勝顒望。命善曰。聖節稱賀。卽列朝已行之例。而臨御以來。一未行焉。群情豈不抑鬱乎。徽之曰。聖意雖出於撝謙群情擧切於顒望。今年則勉循行禮幸甚。上曰。予豈飾讓而然哉。卿等須勿更請也。命善曰。臣以司僕事。有不敢晏然者。敢此仰達矣。本寺公事。皆由於都提調。而臣不能致察。有此犯禁之擧。誠萬萬惶悚矣。上曰。過矣。安用辭爲。尙喆曰。此平安監司鄭尙淳狀啓也。枚擧价川郡守趙應鉉牒呈。以爲今月初二日本郡民家。偶然失火。延燒爲七十四戶。人物一名爛死。從前失火民人等處。有會付耗穀題給之例。考例施行事。請令廟堂稟旨。分付矣。失火民人等處。題給耗穀。係是應行之例。依狀請擧行之意。分付。何如。上曰。依爲之。出擧條尙喆曰。此平安監司鄭尙淳災實分等狀啓也。義州等八邑。置之之次。平壤等三十四邑。置之稍實。仍以爲推奴徵債。限明秋防塞事。請令廟堂稟旨分付矣。分等依請施行。推奴徵債。雖當豐歲。在所當禁。以此分付。何如。上曰。依爲之。出擧條尙喆曰。灣尹狀啓。旣已來到矣。今年節行。當爲謝恩使。而欲待先來變通。則拜表今旣擇日。行事必益狼狽。冬至使竝許遞。以謝恩使差出之意。分付該曹。何如。上曰。依爲之。出擧條上命書傳敎曰。銓曹事可悶。長銓受由。亞銓在史局。不可無變通之道。吏曹參判徐浩修許遞。前望單子入之。鄭民始落點。宇鎭曰。新除授吏曹參判。待下批牌招察任。何如。上曰。依爲之。出擧條政官牌招開政事。出榻敎冬至使。以兼謝恩使差出事。榻前定奪尙喆曰。冬至副使李崇祜。年紀已多。登科亦久。沈屈誠可惜矣。旣帶使名。今若陞其資而仍其任。則事甚便當。敢此仰達矣。上曰。依爲之。出擧條上曰。冬至副使李崇祜。加資仍差。出榻敎尙喆曰。以銓曹事之可悶。方有亞堂變通之敎矣。判書李福源。旣已行公。而猶多引病之時。天官長席。便屬羈縻之地。論以國體。豈不未安。未蒙體諒之前。不可一任其許久引入。從重推考。申飭察任。何如。上曰。依爲之。出擧條上命書傳敎曰。今番謝恩使。宗親中備擬。上曰。時囚罪人申應周李文源放送。出榻敎上曰。申應周李文源事。卿等以爲如何耶。尙喆等曰。本事則可謂胥失。而臣等未及見其供辭。姑未詳知其委折矣。上命宇鎭。讀申應周供辭訖。命善曰。以本事言之。應周固多所失。而外官自有等威。應周雖武弁。上官也。文源雖文臣。卽下官也。以下官而凌踏上官。大欠敬謹之道。臣則以爲文源之失爲大矣。尙喆曰。外官等威之說。果如左相所奏。文源之失較大。而應周亦不可謂無所失矣。究其事端。爭自微細。而互相層激。致此葛藤。俱不過年少氣銳之致。曾見應周爲人。可合收用。至於文源。則爲人頗多可尙。且聞萊府消息。則亦爲善治云。豈可以此終棄乎。略加推銳。俾得玉成。則實爲好矣。上曰。卿言甚好矣。仍命書傳敎曰。事則瑣屑。罪有輕重。而不必多費辭敎。前水使申應周罷職。前府使李文源削職。尙喆曰。重臣金鍾秀之今番所遭。眞一橫逆。特旨開釋。屢勤敦勉。其何敢一向撕捱。不但史局事體之至重。雖以惠廳事言之。主管無人。事多抛廢。從重推考。各別申飭。使之卽爲上來。何如。上曰。依爲之。出擧條尙喆曰。實錄堂上蔡濟恭。向來諫臣之言。不過出於責備之意。旣已感激恩敎。承命史局。其後地部金吾事。亦已蒙聖敎之慰釋矣。前後去就。宜無異同。而尙今撕捱。誠極未安。從重推考。使卽行公。何如。上曰。依爲之。出擧條實錄堂上金鍾秀。從重推考。催促上來。蔡濟恭一體推考。申飭行公事。榻前定奪尙喆曰。今日次對。無故備堂。無不入參。而判尹兪彦鎬。以臣向來請罷事。謂之難安。懸頉不進。事體誠極未安。推考。牌招察任。何如。上曰。事極寒心。爲先從重推考。牌招。使之進參。可也。出擧條尙喆曰。北關監市。前期不遠。而北評事黃昇源。以其向遭臺評。謂有情勢。尙未出肅。義係往役。不當若此。事體不可無飭。拿處。何如。上曰。依爲之。出擧條命善曰。首相旣請重臣金鍾秀申飭上來。臣亦因此言端。有可仰達者矣。趙鎭衡之論金鍾秀。豈專爲排軋鍾秀而出哉。若媢嫉其人。猜忌其位。則今春以前。豈無可論之時。而忽於近日。左右迭起。必欲擊去而後已者。其心不難知也。蓋自重臣一箚之後。一種失藪之徒。每有逞憾之意。旁伺密布。相機闖發之計。厥惟久矣。方今朝廷之上。無他論議之岐貳。則只當以國邊向背。覘世道之隆替。而今日斥一國邊人。明日逐一國邊人。潛消暗鑠。終使國勢孤弱者。其爲國家之深憂遠慮。當復如何。諫長疏批中。橫流頹波之敎。聖鑑明燭無餘。臣實欽仰之不暇。而鎭衡何足言。或有繼此而復售者。必須痛加嚴斥。使人人知義理之不可泯。隄防之不可壞。然後庶幾國勢永固。世道底定。伏願深留聖意焉。上曰。卿之所奏。實不勝激仰。以此出擧條。謄示朝紙。一以爲正趣向之道。一以示明好惡之意。可也。徽之曰。世道之無所底定。人心之莫可鎭安。誠如左相所奏。益加猛省焉。千萬幸甚。尙喆曰。左右相旣盡奏矣。而聖上之處分如此。今日國事與世道之鎭定。可謂至矣盡矣。以柱翼事言之。當其事迹未露之前。何能預知柱翼之如此也。聖上寬仁之政。實所欽歎。伏願益加審察焉。上曰。領相之言誠好矣。以地處言之。則柱翼之通淸。孰曰不可。爲銓任者。循例通擬。不是異事矣。尙喆曰。近日三司之以史局卽廳遞改。甚紛紜矣。如都廳郞廳。責任稍異。而其外諸郞廳之毋論緊漫。皆用此例。終涉未安。自本廳不可不定其界限而處之。敢此仰達矣。上曰。待校讎始役間。三司姑爲勿遞。可也。出擧條華鎭曰。各司之直關外邑。朝禁申嚴。固當奉行之不暇。而至於東萊義州兩邑。以其邊上重地。凡係方物禮單之需。每多有時急擧行之事。故從前直關。良以此也。今若勿論緩急。必爲關由道臣而後擧行。則或不無愆期未及之慮。故敢此仰達矣。上曰。大臣之意。何如。尙喆曰。緩緩循例之關。自可關由於道臣。而如有萬分時急。不可一時遲滯者。則萊灣擧行。有異他邑。似不可不闊狹。以此分付。何如。命善曰。萊灣則備局亦嘗直關。若有時急擧行之事。則不可無變通之道矣。上曰。依爲之。出擧條有寧曰。北漢城堞與行宮倉廨軍器等修補之事。極其浩多。而本廳近無留儲繼給之物力。目下大南門樓。將至頹壓。修築一節。尤係緊重。而役費亦甚不小。經紀無望。誠爲罔措。本廳財力之艱乏。本自如此。自前或當城堞軍器修補等事役。則守摠兩營。例有添餉米間年劃來者。故請得用之。甲午添餉米二千石。劃給本廳。而守禦廳近亦有二千石劃給之例矣。今亦以此區劃。似甚便當。下詢大臣。處之。何如。上曰。大臣之意。何如。尙喆曰。本廳事勢之如此。誠如摠使所達。而別般區劃。旣無他路。添餉米之請得本廳。南漢亦有已行之例。明年添餉條中。限折半劃給。俾補目下需用。何如。命善曰。摠廳物力。本自不敷。目下修補。又是巨役。劃給添餉之折半。使之收用。似甚便好矣。上曰。依爲之。出擧條上曰。臺臣進前。崇祜雲羽萬永義存濟遠等進伏。上曰。只擧其末。崇祜等啓曰。請喬桐府黜置罪人鄭致達妻。快正王法。以洩神人之憤。上曰。不允。請還寢遠竄罪人韓益謩。金吾草記勿施之命。仍施遠竄之典。上曰。不允。請放歸田里罪人金相福。亟令王府。拿鞫嚴問。快正王法。上曰。不允。請黑山島圍籬罪人龜柱。亟加嚴鞫。快正王法。上曰。不允。請削黜罪人洪樂純。爲先中途付處。上曰。不允。崇祜雲羽萬永義存啓曰。請彦衡養遂獻遂。竝令王府。設鞫嚴問。上曰。不允。請還寢會遂絶島定配之命。仍令王府。設鞫得情。上曰。不允。請還寢李觀源定配之命。更令王府。設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請物故罪人志恒之支屬應坐者。絶島散配。上曰。亟停勿煩。請洪國榮爲先亟施遠竄之典。上曰。亟停勿煩。雲羽萬永啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請大靜縣定配罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。請楸子島定配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。請薪智島薦棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府。更加嚴鞫。期於得情。上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。請楸子島安置罪人李普行。亟令王府。拿鞫嚴問。上曰。不允。請還寢罪人柱翼安置之命。亟令王府。設鞫得情。快正王法。上曰。不允。崇祜義存啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。請爲奴罪人河翼龍金重得。亟命王府。設鞫得情。快正王法。上曰。不允。請海南縣定配罪人李弘濟。亟令王府。設鞫嚴問。上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。請減死安置罪人大燮。亟寢酌處之命。仍令王府。設鞫得情。快正王法。上曰。不允。請減死罪人弼海。亟寢酌處之命。仍令王府。設鞫得情。夬正王法。上曰。不允。請遠竄罪人安兼濟李宅鎭。亟命玉府。竝加嚴鞫。期於得情。依律處斷。上曰。亟停勿煩。請恒善支屬。亟命散配。日謙兄弟。竝投絶島。以嚴隄防。上曰。不允。請荐棘罪人瑩中。亟令王府。設鞫嚴問。快施當律。上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。請濟州牧減死定配罪人範聖。依律處斷。上曰。不允。請減死定配罪人德秀。亟令王府。更加嚴鞫。夬正王法。上曰。不允。請逆賊尙魯。亟施孥戮之典。上曰。不允。請還寢罪人柱翼安置之命。仍令王府。設鞫得情。夬正王法。上曰。不允。措辭見上崇祜進前啓曰。臣略有所懷。敢此仰達矣。臣新從北路來。北路之弊。田政最悶。昔之膏腴。多成川藪。今之耕耘。率漏量籍。而舊案斷爛。踏驗無憑。故輒從前摠。虛實相蒙。不但大乖王政。民之呼冤。莫甚於此。若行査陳。則實結反漏。必也改量。然後方可有實效臣之待罪下邑略費經紀。而未及就手。大抵。此事。爲之絶難。而可爲之時尤少。且非一二月可了者。故守令輒皆退托今當少登。政當其時。而若無朝家嚴飭。則決無告成之期。宜令本道。諒其緩急。定其年數。若過其期。則該守令狀聞論罪。庶可無遷就之弊。請分付道臣。先審其可量邑。次第擧行。上曰。諫長之論量田事。何如。尙喆曰。諸道改量事。連有朝令申飭。察其緩急。從長設施。惟在道臣之量宜擧行。以此分付。何如。上曰。依啓。出擧條崇祜又啓曰。北路詳定。初未善成。邑各不同。間多淆濫。而海夫受價。最爲可矜。故各邑漁民。獨甚難支。臣曾以變通添價之意。面議道臣。道臣亦欲變通。而特以大同之未裕爲難。大抵。大同之未裕。由於詳定之多濫。或濫或冤。實非朝家均制之意。今若令道臣。更按詳定。略減其太濫者。添給其稱冤者。則可無偏枯之患。請下詢廟堂而處之。上曰。依啓。又啓曰。近來百弊。皆由於不守分。故登聞之猥雜。莫如近日。雖以今番行幸時上言言之。逋欠吏鄕之徒配。實爲寬典。而敢稱同罪先放。希覬疏釋者甚多。先放者。雖未知緣何。而逋吏之請放。實爲萬萬無嚴。該曹勿施之啓。雖已蒙允。而此等猥濫者。不可勿施而止。宜有嚴懲之道。請令道臣。今番逋欠吏鄕之上言者。一倂嚴刑懲礪。上曰。事屬旣往。後當嚴懲矣。又啓曰。享官之用賂圖免。誠極怪駭。前後飭敎。何等嚴截。而司圃署官員。猶復冒犯。事之可駭。莫此爲甚。該署官員。固有罪矣。而若無吏曹吏受賂許頉之事。則豈有該官冒禁圖免之擧乎。此雖由於曹吏從中弄奸。而不能檢飭之堂郞。亦難免其責。請伊時吏曹當該堂郞。推考警責。該吏從重科治。此後各別嚴飭。俾無如前作奸之弊。上曰。依啓。出擧條尙喆曰。大司諫李崇祜。旣受使命矣。拜表日字不遠。行事自多擧行。所帶臺職。必多相妨。敢此仰達矣。上曰。許遞。可也。出擧條仍命退。諸臣以次退出。